Broj: 711-I-1926-P-368/22-02-17

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Željka Andrijanića, načelnika Sektora za financijski i proračunski nadzor u Ministarstvu financija**,za davanjem očitovanja,na 187. sjednici, održanoj dana 23. rujna 2022., daje sljedeće:

**OČITOVANJE**

**Nije u suprotnosti s odredbama ZSSI/21-a da obvezniku tijelo javne vlasti u kojem obnaša dužnost plati učenje stranih jezika, ukoliko bi se radilo o kraćim tečajevima koji ne bi trajali dulje od godine dana i bili bi neophodni za obnašanje dužnosti.**

Obrazloženje

Željko Andrijanić, n**ačelnik Sektora za financijski i proračunski nadzor u Ministarstvu financija,** podnio je zahtjev za očitovanjem koji je u knjigama ulazne pošte zaprimljen 7. rujna 2022. pod brojem: 711-U-7684-P-368/22-01-3, povodom kojeg se vodi predmet broj P-368/22.

Podnositelj u zahtjevu navodi da se Ministarstvo financija, Sektor za financijski i proračunski nadzor u svom postupanju susrelo sa slučajem u kojem je tijelo državne uprave državnom dužnosniku iz sredstava državnog proračuna platilo stručno usavršavanje engleskog jezika.

Navodi da je člancima 11. i 13. Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) propisano da za vrijeme obnašanja dužnosti dužnosnici imaju pravo na plaću, pravo na naknadu određenih materijalnih troškova i druga prava u svezi s obnašanjem dužnosti te da su naknade materijalnih troškova na koje dužnosnici imaju pravo naknada za odvojeni život, naknada troškova za službeno putovanje i naknada troškova prehrane.

Nadalje se poziva na odredbu članka 5. stavka 1. točke 2. ZSSI/21-a i odredbu članka 7. točke d) ZSSI/21-a te traži mišljenje Povjerenstva jesu li plaćanjem troškova stručnog usavršvanja engleskog jezika državnom dužnosniku iz sredstava državnog proračuna povrijeđene odredbe ZSSI/21-a.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Prvenstveno se utvrđuje da odredbama posebnog Zakona o obvezama i pravima državnih dužnosnika nije propisano da bi državni dužnosnici, pored izričite dopuštenosti ostvarivanja naknade za odvojeni život kojim je derogirana zabrana iz članka 7. točke d) ZSSI/21-a, imali i pravo da im se iz državnog proračuna plati učenje stranog jezika, stoga se ovo pitanje uređuje odredbama ZSSI/21-a.

Polazeći od odredbe članka 5. stavka 1. točke 2. ZSSI/21-a, prema kojoj se plaćom obveznika ne smatraju naknade koje su povezane sa stvarnim troškovima nastalim u obnašanju javne dužnosti ili ovi troškovi proizlaze iz obnašanja dužnosti, Povjerenstvo smatra da plaćanje troškova učenja stranog jezika iz sredstava tijela javne vlasti u kojem obveznik obnaša dužnost ne bi bilo u suprotnosti sa Zakonom, ako bi se radilo o kraćim tečajevima koji ne bi trajali dulje od godine dana i bili bi neophodni za obnašanje dužnosti.

Ukoliko bi se radilo o učenju stranog jezika koje bi trajalo dulje vrijeme, proizlazilo bi da u takvoj situaciji obveznik koristi sredstva proračuna kako bi osobno stekao ili usavršio znanje stranog jezika, koje u tom smislu ne bi bilo usko povezano s obnašanjem dužnosti.

Stoga ukoliko bi se radilo o višegodišnjim tečajevima stranih jezika, Povjerenstvo ističe kako bi troškove takvih edukacija trebali podmirivati sami obveznici, jer se u tom slučaju ne može isključiti privatni interes obveznika, odnosno stjecanje takvih znanja ne bi bilo prvenstveno u interesu tijela u kojem obveznik obnaša dužnost te bi isto prestavljalo postupanje suprotno članku 7. točki d) ZSSI/11-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Ministartvo financija, Sektor **za financijski i proračunski nadzor, Katančićeva 5, 10000 Zagreb, n/r. g. Željka Andrijanića, načelnika Sektora**
2. Objava na internetskoj stranici Povjerenstva
3. Pismohrana